HMS «Coventry» (D118)

HMS «Coventry» (Pennantnummer: D118) var en britisk missiljager av Sheffield-klassen (Type 42) som ble senket under Falklandskrigen. Skipet ble kjølstrukket 29. januar 1973, sjøsatt 21. juni 1974 og gjort operativ 20. oktober 1978. Det sank 25. mai 1982 etter at det ble bombet av to argentinske A-4 Skyhawk fly.

 Falklandskrigen 
HMS «Coventry» var en av fem Type 42-jagere som deltok i Falklandskrigen. HMS «Sheffield», HMS «Coventry» og HMS «Glasgow» var med kampgruppen som ble sendt ned etter den argentinske invasjonen. Med missilsystemet Sea Dart var hovedoppgaven til Type 42-jagerne å drive med anti-luft krigføring. Type 42 skipenes rolle i kampgruppen var å beskytte resten av flåten mot flyangrep. Senere ble også HMS «Exeter» og HMS «Cardiff» sendt ned for å erstatte «Sheffield» og «Coventry».

HMS «Coventry» var det første krigsskipet som avfyrte en Sea Dart i kamp, da skipet avfyrte tre missiler mot argentinske fly 7. mai 1982, men ingen traff. Den 9. mai skjøt de to til mot argentinske fly, men bommet igjen. Senere samme dag skjøt de ned et argentinsk Aérospatiale Puma-helikopter med missilsystemet.

Den 25. mai 1982 lå «Coventry» og fregatten HMS «Broadsword» nordvest for Falklandssundet for å virke som narremål for argentinske fly. Målet var å dra oppmerksomheten deres vekk fra San Carlos Water, der flere britiske skip bedrev landgang. «Coventry» og «Broadsword» ble angrepet av to bølger av to argentinske A-4 Skyhawk. «Broadsword» ble truffet av en bombe, men den spratt av helikopterdekket og ut i sjøen uten å eksplodere. Den andre bølgen traff «Coventry» med tre bomber, hvorav to eksploderte. Skipet kantret på 20 minutter og sank like etterpå. 19 døde og 30 ble skadet i angrepet. Én av de skadede døde senere av skadene han pådro seg.

 Litteratur 



 Referanser 

 Eksterne lenker 


Kategori:Britiske jagere
Kategori:Skip fra Falklandskrigen
Kategori:Skip fra 1974
Kategori:Skip sluttseilt 1982
Kategori:Sjøulykker i 1982
Kategori:Skip bygget i Storbritannia
Kategori:Artikler i sjøfart-prosjektet